Ilie Năstase și Ion Țiriac, gata să o ajute pe Simona Halep
Ilie Năstase afirmă că este pregătit să ofere sprijin Simonei Halep. Asta în cazul în care constănțeanca îi va cere ajutorul în perioada de reacomodare care urmează pentru ea.
Alături de prietenul său cel mai bun, Ion Țiriac, acesta afirmă că sprijinul lor este garantat.
"Și eu, și Ion Țiriac suntem gata să o ajutăm oricând. Doar să spună că are nevoie și suntem aici! Nici nu se pune problema să facem altfel.
Pe de altă parte, doar ea știe cât a reușit să se pregătească în această perioadă de aproape doi ani care a fost extrem de grea. Numai ea știe de fapt cât de grea a fost", a declarat Ilie Năstase pentru impact.ro.
Acesta a promis, de asemenea, că va fi prezent în tribune la următorul turneu de Grand Slam, cel de la Paris, unde este ferm convins că Halep va participa.
Ilie Năstase a surprins prin decizia de a nu-și face așteptări cu privire la decizia de la TAS.
"Am ales să nu-mi imaginez nimic, tocmai pentru motivul de a trăi vreo dezamăgire. Am decis că nu e cazul să fiu nici prea optimist, nici pesimist și pur și simplu să aștept o decizie. O decizie care e surprinzător de favorabilă Simonei!", a spus el.
Fostul tenismen a subliniat un aspect, dar fără a insista prea mult asupra acestuia.
Cu mai bine de șapte ani în urmă, a avut loc un conflict între Ilie Năstase și Serena Williams, care a condus la prezența lui Năstase în fața autorităților sportive.
"Nu am înțeles de ce echipa sa de avocați nu a presat mai mult pentru a obține mai repede decizii. A trecut mult timp până a sosit suspendarea de patru ani. Mi-am amintit asta fiindcă atunci când am avut acea problemă cu Serena Williams am mers foarte curând la tribunalul sportiv pentru a lămuri povestea aceea cu cuvântul pe care-l folosisem.
Am reușit atunci să lămurim repede povestea. La Simona asta a fost ceea ce ne-a surprins cel mai mult, probabil, perioada lungă de timp scursă până la judecata și condamnarea ei. Spre final însă avocații ei au reușit însă să reacționeze altfel și asta e de salutat, chiar și acum!", a spus fostul tenismen.
Ilie Năstase refuză să facă vreo prognoză cu privire la starea de performanță în care se va afla Simona Halep în momentul revenirii sale pe terenurile de tenis.
"E greu, foarte greu de spus. Meciurile oficiale îi lipsesc și asta îi va crea un dezavantaj. S-au văzut cazuri cu mari sportivi care au revenit foarte ușor peste perioade de opt, nouă luni de întrerupere ca și cum ar fi jucat alaltăieri cel mai recent meci.
Dar s-au văzut și jucători care au avut de trecut un mare handicap, în situații similare. Depinde foarte mult de șansa fiecăruia!", a afirmat acesta.
Cine o va antrena pe Simona Halep?
Fostul tenismen nu s-a pronunțat nici cu privire la viitorul antrenor al Simonei Halep.
"Ea și familia sa sunt cei chemați să vă răspundă la întrebarea asta. Ea, în primul rând, fiindcă e cariera ei în joc. Nu contează de fapt ce aș spune eu acum.
Poate eu și alții văd absolut improbabilă continuarea relației cui ultimul ei antrenor, Mouratoglou, dar ceea ce contează e ce crede Simona Halep. Va trebui să-i dăm credit total!", a conchis el.
Nadia Comăneci, mesaj de susținere pentru Simona Halep
La rândul său, Nadia Comăneci și-a exprimat entuziasmul său față de decizia TAS de a reduce suspendarea Simonei Halep.
"Era şi timpul. Simona Halep este autorizată să revină pe teren după reducerea suspendării de patru ani pentru dopaj.
Abia aştept să o revăd pe teren", a scris fosta mare gimnastă pe Facebook.
Românca poate reveni pe terenul de tenis
Prin intermediul site-ului său oficial, Agenția Internațională de Integritate a Tenisului (International Tennis Integrity Agency – ITIA) a comunicat decizia finală a Tribunalului de Arbitraj Sportiv (TAS) privind reducerea suspendării pentru Simona Halep. Sportiva este acum eligibilă să revină imediat în competițiile sportive.
Conducerea ITIA va examina cu atenție decizia completă și motivată. ITIA a luat act de hotărârea emisă de Tribunalul de Arbitraj Sportiv (TAS) în cazul sportivei. Mai multe puteți citi aici.